पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर । वैशाली नगर में आम्रपाली सर्किल के पास बुधवार सुबह 5 बजे गौतम मार्ग पर इलाहाबाद बैंक में यूपीएस सिस्टम के शॉर्ट सर्किट से बैट्रियों में आग लग गई। इससे फर्नीचर, कंम्प्यूटर, एसी, स्टेशनरी और रिकॉर्ड के रजिस्टर जल गए। चार दमकलों ने डेढ़ घटे में आग पर काबू पाया। बैंक में रखे 5 लाख रुपए और 300 लॉकर सुरक्षित हंै। बैंक के खाताधारकों को अंबाबाड़ी शाखा में लेन-देन की सुविधा मुहैया करवाई गई है।
सब इंस्पेक्टर रतन सिंह तंवर ने बताया कि दो मंजिला बिल्डिंग के ग्राउंड फ्लोर पर स्थित बैंक में सुबह 5 बजे आग लग गई। पड़ोस में गेस्ट हाउस के चौकीदार ने धुंआ निकलता देखकर पुलिस व बैंक मैनेजर के.एल. मीणा को सूचना दी। उन्होंने बैंक के मुख्य गेट का ताला खोला। इस दौरान आग काफी फैल चुकी थी। चीफ फायर ऑफिसर जगदीश फुलवारी मौके पर पहुंचे। आग बैंक के मैन-गेट तक फैलने के कारण दमकलकर्मी अंदर नहीं घुस पाए। खिड़कियों के शीशे तोड़कर बाहर से पानी डाला गया।
लापरवाही : फायर अलार्म नहीं
मुख्य फायर ऑफिसर जगदीश फुलवारी ने बताया कि बैंक में फायर अलार्म और फायर सिस्टम नहीं लगे हुए हैं। फायर अलार्म नहीं लगे होने से आग की काफी देर बाद जानकारी सामने आई। यदि फायर अलार्म लगे होते तो आग लगते ही बजने लगते।
यूपीएस में शॉर्ट सर्किट
ब्रांच मैनेजर केएल मीणा ने बताया कि बैंक के अंदर पीछे रखे यूपीएस में शॉर्ट सर्किट से एक के बाद एक आठ बैट्रियों में आग लग गई। फर्नीचर, छह कंम्प्यूटर, पांच एसी, स्टेशनरी और रिकॉर्ड रजिस्टर जले हैं। स्ट्रांग रूम पर कोई असर नहीं। उसमें रखे 5 लाख रु. और 300 लॉकर सुरक्षित है।
चार मंजिला गोदाम में लाखों का नुकसान
जयपुरत्न राजापार्क गुरुनानकपुरा में जूली फर्नीचर के चार मंजिला गोदाम में बुधवार सुबह शार्ट सर्किट से आग लग गई। आग लपटों को देखकर आसपास रहने वाले लोगों में हड़कंप मच गया। लोगों ने गोदाम मालिक, पुलिस और दमकल को फोन किया। 6 दमकलों और 3 टैंकरों ने करीब 3 घंटे में आग पर काबू पाया।
प्राथमिक जांच में सामने आया है कि गोदाम में एयर कंडीशनर नहीं लगे है। ऐसे में आशंका है कि सोफों के पास लगे बिजली के स्विच में शार्ट सर्किट हुआ। चिंगारी पास रखे सोफे पर गिर गई और आग पकड़ ली। जूली फर्नीचर के मालिक विकास भाटिया ने बताया कि आग सुबह करीब 10 बजे लगी। गोदाम में चौथी मंजिल खाली थी। तीन मंजिल में फर्नीचर था। गोदाम पर कोई नहीं रहता था।
जब भी माल लेना होता, शोरूम से कर्मचारी जाता और माल ले आता था। सुबह 10 बजे गोदाम के आसपास रहने वाले लोगों ने फोन कर बताया कि गोदाम से धुंआ निकल रहा है। इसी दौरान लोगों ने पुलिस और दमकल को फोन कर दिया। सूचना पर शोरूम से कर्मचारी दौड़कर गोदाम पर गए तब आग की लपटें तेजी से बाहर की ओर निकलने लगी। कुछ ही देर में पहुंची दमकलों ने करीब तीन घंटे तक गोदाम में पानी डाला। तब आग पर काबू पाया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva zho_Hant eng_Latn